Règim de funcionament del Consell Rector
Règim jurídic, econòmic i patrimonial
Tant l'Institut Cartogràfic de Catalunya (ICC) com l'Institut Geològic de Catalunya (IGC) van ser creats per normes amb rang de Llei, en concret per la Llei 11/1982, de 8 d'octubre, el primer, i per la Llei 19/2005, de 27 de desembre, el segon.
En el marc de les mesures impulsades pel Govern de la Generalitat enfocades a la simplificació i racionalització del sector públic, l'article 152 de la Llei 2/2014, del 27 de gener, de mesures fiscals, administratives, financeres i del sector públic, es preveu la creació de l'Institut Cartogràfic i Geològic de Catalunya com a entitat de dret públic que assumeix les funcions de l'Institut Cartogràfic de Catalunya i de l'Institut Geològic de Catalunya, per tal d'assolir una més gran competitivitat aplicant criteris de racionalitat de la despesa i d'optimització dels recursos disponibles.
El present Decret, pel qual s'aproven els Estatuts de l'Institut Cartogràfic i Geològic de Catalunya, s'empara en les competències exclusives que l'Estatut d'autonomia de Catalunya atribueix a la Generalitat en matèria d'urbanisme i ordenació del territori (article 149), d'infraestructures del transport (article 140), d'obres públiques (article 148), així com d'organització de la seva administració i sobre les diverses modalitats organitzatives i instrumentals per a l'actuació administrativa (article 150.b).
D'altra banda, l'habilitació del Govern deriva del mandat recollit a l'apartat onzè de l'article 152 de la Llei 2/2014, del 27 de gener, de mesures fiscals, administratives, financeres i del sector públic, que disposa que el Govern aprovarà en el termini de vuit mesos des de la seva entrada en vigor els Estatuts del nou ens, i d'acord amb les previsions de l'article 3.2 en relació amb l'article 21, ambdós del Text refós de la Llei 4/1985, de 29 de març, de l'Estatut de l'Empresa Pública Catalana, aprovat pel Decret legislatiu 2/2002, de 24 de desembre, que estableix que pertoca al Govern, mitjançant un decret, aprovar els estatuts d'aquesta entitat de dret públic.
Els presents Estatuts s'estructuren en 19 articles organitzats en 3 capítols.
El capítol primer fa referència a les disposicions generals, i regula aspectes com la naturalesa del nou ens o la seva adscripció, a més a més de les seves funcions i la situació de la seva seu.
En el segon capítol es regula l'organització de l'Institut Cartogràfic i Geològic de Catalunya, tot referint-se als seus òrgans de govern i administració.
En darrer terme, el règim jurídic, econòmic i patrimonial de l'ens es regula al tercer capítol dels seus Estatuts.
L'Institut Cartogràfic i Geològic de Catalunya és una entitat de dret públic de la Generalitat de Catalunya, sotmesa a l'ordenament jurídic privat, prevista a l'article 1.b.1 del Text refós de la Llei 4/1985, de 29 de març, de l'Estatut de l'Empresa Pública Catalana, aprovat pel Decret legislatiu 2/2002, de 24 de desembre.
Per a l'exercici de les seves funcions té personalitat jurídica pròpia, plena capacitat d'obrar, així com autonomia administrativa, tècnica i econòmica.
L'Institut Cartogràfic i Geològic de Catalunya s'adscriu al departament competent en matèria de política territorial, urbanisme i obra pública.
El domicili social de l'Institut se situa, a tots els efectes, al Parc de Montjuïc, s/n, de Barcelona.
Aquest pot ser modificat pel seu Consell Rector.
Les funcions de l'Institut Cartogràfic i Geològic de Catalunya són les relacionades amb l'exercici de les competències sobre geodèsia i cartografia i sobre la infraestructura de dades espacials de Catalunya, així com les d'impulsar i dur a terme les actuacions relatives al coneixement, la prospecció i la informació sobre el sòl i el subsòl en els termes establerts en les lleis 16/2005, de 27 de desembre, de la informació geogràfica i de l'Institut Cartogràfic de Catalunya, i 19/2005, de 27 de desembre, de l'Institut Geològic de Catalunya.
També són funcions de l'Institut posar a disposició de l'Administració de la Generalitat de Catalunya i dels ens locals, plataformes i visors a través d'Internet que permetin una millor utilització de la geoinformació i de les dades geològiques a Catalunya, i gestionar directament amb proveïdors especialitzats, en el marc de la legislació de contractes del sector púbic, l'adquisició de maquinari i programari, així com la impressió dels treballs cartogràfics i geològics.
Els òrgans de govern i d'administració de l'Institut Cartogràfic i Geològic de Catalunya són:
El Consell Rector és l'òrgan superior col·legiat de govern, direcció, representació i control de l'Institut Cartogràfic i Geològic de Catalunya.
La presidència del Consell Rector recau en la persona titular del departament amb competències en política territorial, urbanisme i obra pública.
La vicepresidència recau en la persona que nomeni la presidència entre les persones que tenen la condició de vocals del Consell Rector.
Les vocalies del Consell Rector són:
a) Sis persones en representació de la Generalitat, nomenades per les persones titulars dels departaments que determini el Govern mitjançant un acord.
b) Dues persones en representació dels ens locals de Catalunya, nomenades per les seves entitats representatives.
d) Una persona en representació de les universitats catalanes, nomenada pel Consell Interuniversitari de Catalunya.
e) Quatre professionals de competència acreditada en l'àmbit d'actuació de l'ens, nomenats per la presidència del Consell Rector.
La composició del Consell Rector ha de tendir a ser equilibrada entre dones i homes.
El secretari o secretària es nomena pel Consell Rector, a proposta de la presidència.
Aquesta designació pot recaure en una persona que tingui la condició de vocal, o en una persona al servei de l'Administració de la Generalitat.
En aquest darrer cas, assisteix a les reunions amb veu però sense vot.
En els casos d'absència, de vacant, de malaltia, o per qualsevol altra causa justificada, les persones que formen part del Consell Rector podran ser substituïdes per les persones que designin els òrgans competents per al nomenament dels/de les titulars.
Aquesta circumstància haurà de ser comunicada a la presidència del Consell Rector.
El Consell Rector pot acordar la creació d'un Consell Assessor, i n'ha de determinar la composició i funcionament.
El Consell Rector té les més àmplies facultats en relació amb el govern, la direcció, la representació i el control de l'Institut Cartogràfic i Geològic de Catalunya.
b) Aprovar la proposta de contracte programa entre l'Institut Cartogràfic i Geològic de Catalunya i la Generalitat, i també la seva actualització.
c) Aprovar els comptes anuals i la liquidació final dels pressupostos de l'exercici.
d) Aprovar la proposta de modificació o revisió del Pla Cartogràfic de Catalunya.
e) Aprovar l'estructura organitzativa de naturalesa laboral de l'Institut Cartogràfic i Geològic de Catalunya, a proposta de la direcció, i el conveni col·lectiu que regeix les condicions de treball del personal que hi presta serveis.
f) Proposar l'adopció de normativa i prendre coneixement dels informes emesos per l'Institut Cartogràfic i Geològic de Catalunya en relació amb les normes legals i reglamentàries que afectin directament l'Institut, que es relacionin amb els seus àmbits d'actuació o l'activitat cartogràfica o geològica de Catalunya.
h) Proposar la constitució o la participació de l'Institut Cartogràfic i Geològic de Catalunya en òrgans, organismes o entitats de caràcter públic o privat, sigui quina en sigui la naturalesa jurídica.
i) Conèixer, debatre i adoptar els acords corresponents a la resta d'activitats pròpies de l'Institut Cartogràfic i Geològic de Catalunya que li siguin sotmesos pel president o presidenta del Consell Rector o pel director o directora de l'Institut.
j) Ser informat de l'administració dels recursos que integren el patrimoni de l'Institut Cartogràfic i Geològic de Catalunya.
k) Les atribucions que li siguin atorgades per qualsevol altra disposició.
El funcionament del Consell Rector es regeix per les normes que aquest mateix acordi dins del marc legal que li és aplicable i, en allò que no estigui regulat expressament, s'ha d'ajustar a la legislació vigent per als òrgans col·legiats de l'Administració de la Generalitat.
El Consell Rector es reuneix en sessió ordinària un mínim de tres cops l'any, i en sessió extraordinària sempre que ho decideixi la presidència, o si ho demana un nombre de membres superior a la meitat del total.
Les convocatòries s'han de notificar amb una antelació mínima de 48 hores llevat els casos d'urgència apreciats pel president o presidenta i que s'hauran de fer constar en la convocatòria, que s'haurà de notificar amb una antelació mínima de 24 hores.
La convocatòria haurà d'anar acompanyada de l'ordre del dia de la sessió i només podran ser tractats els assumptes que hi figurin, llevat que hi siguin presents tots els membres del Consell Rector o persones que els substitueixin, i es declari la urgència de l'assumpte amb el vot favorable de la majoria absoluta.
Perquè el Consell Rector es consideri vàlidament constituït en primera convocatòria, cal la presència de la presidència i del/de la secretari/ària o, si escau, de qui els/les substitueixin, i la de la meitat, com a mínim, dels seus membres, o persones que els substitueixin.
En segona convocatòria, el quòrum s'assoleix amb la presència de la presidència o la vicepresidència o de qui els substitueixin, del/de la secretari/ària, o persona que el/la substitueixi, i la tercera part dels seus membres, o persones que els substitueixin.
Els acords del Consell Rector s'adopten per majoria dels assistents, llevat dels supòsits específics en què es requereixi una majoria qualificada.
Els acords del Consell Rector s'han de reflectir en les actes de les seves sessions, les quals han de dur el vistiplau de la presidència i la signatura del secretari o secretària, i restar arxivades amb la numeració corresponent.
El secretari o secretària aixeca l'acta de les sessions, estén les certificacions dels acords que s'hi adopten i autoritza aquests documents amb la seva signatura.
La persona titular de la direcció de l'Institut Cartogràfic i Geològic de Catalunya té la condició de personal directiu i és nomenada pel Govern, mitjançant un acord, a proposta de la persona titular del departament amb competències en política territorial, urbanisme i obra pública.
El director o directora de l'Institut Cartogràfic i Geològic de Catalunya exerceix les funcions següents:
a) Dirigir l'activitat de l'Institut sota les directrius del Consell Rector.
c) Impulsar i proposar al Consell Rector la política tècnica i administrativa que ha d'informar la planificació i la gestió de les activitats, concretada en els plans d'actuació i en el contracte programa subscrit amb la Generalitat.
d) Proposar al Consell Rector l'estructura organitzativa de naturalesa laboral de l'ens.
e) Exercir la direcció superior del personal de l'Institut, subscriure i acordar l'extinció dels contractes del personal laboral, i fixar el règim retributiu del personal, en els termes establerts per la normativa pressupostària i en la resta de disposicions que siguin aplicables en l'àmbit de la Generalitat de Catalunya, de la qual cosa en dóna compte al Consell Rector.
f) Establir els criteris econòmics per a dur a terme estudis, informes o altres tipus d'actuacions o, si escau, per a la venda dels seus productes, de la qual cosa en dóna compte al Consell Rector.
g) Dirigir, coordinar, gestionar, inspeccionar i controlar totes les dependències, les instal·lacions, les activitats i els serveis de l'Institut Cartogràfic i Geològic de Catalunya.
h) Ordenar i autoritzar les despeses i els pagaments.
i) Complir les altres funcions que li encomani o delegui el Consell Rector o la presidència, i també les que li siguin atribuïdes per via reglamentària.
La presidència del Consell Rector pot delegar la representació ordinària de l'entitat i la subscripció dels acords i els convenis de l'Institut amb altres ens o organismes en la direcció de l'Institut Cartogràfic i Geològic de Catalunya, que en donarà compte oportunament al Consell Rector.
L'Institut Cartogràfic i Geològic de Catalunya, sota l'autoritat de la direcció, i d'acord amb el que es determini en la seva estructura organitzativa de caràcter laboral, es pot estructurar en diverses subdireccions, àrees, unitats, laboratoris i centres de suport i serveis.
Les subdireccions exerceixen les funcions que els encarrega la direcció i dirigeixen les àrees, unitats, laboratoris i centres de suport i serveis que en depenen.
Les àrees es configuren, bàsicament, com a agrupacions d'unitats.
Les unitats són agrupacions de personal i recursos de l'Institut Cartogràfic i Geològic de Catalunya als quals s'atorga, d'acord amb els seus coneixements especialitzats, uns objectius i una planificació específics.
Els laboratoris són agrupacions de personal i recursos de l'Institut Cartogràfic i Geològic de Catalunya que s'orienten al desenvolupament de coneixement aplicat i, en funció de la planificació general de l'Institut, actuen de forma sinèrgica amb les unitats generadores de productes i serveis.
Els laboratoris de recerca aplicada poden ser considerats, si escau, entitats de recerca i, en conseqüència, poden participar en tot tipus de programes de recerca en qualsevol dels àmbits que els són propis, d'acord amb el que fixin la normativa i les bases d'aquests programes.
Els centres de suport i serveis es configuren com a aparells tècnics i òrgans bàsics d'explotació d'una disciplina tècnica o com a centres de suport territorials.
La direcció pot acordar que es duguin a terme auditories tècniques de les unitats i els laboratoris a càrrec de persones o institucions de solvència reconeguda en els seus camps específics d'actuació.
L'Institut Cartogràfic i Geològic de Catalunya sotmet la seva activitat en les relacions externes, amb caràcter general, a les normes del dret civil, mercantil i laboral que li siguin aplicables, llevat dels actes que impliquin l'exercici de potestats públiques.
Resten, en tot cas, sotmesos al dret públic:
a) El règim d'acords i de funcionament dels òrgans de govern, que se sotmet, en el que no preveuen aquests Estatuts, a la normativa general sobre òrgans col·legiats de l'Administració de la Generalitat.
b) Les relacions de l'Institut amb l'Administració de la Generalitat i amb altres administracions i ens públics.
d) Les relacions jurídiques externes que es derivin d'actes de limitació, d'intervenció, de control i sancionadors, i, en general, tot acte que impliqui l'exercici de potestats administratives.
e) La resta d'actuacions que determini la normativa vigent.
Les relacions entre l'Institut Cartogràfic i Geològic de Catalunya i el seu personal es regeixen pel dret laboral.
La selecció del personal de l'Institut Cartogràfic i Geològic de Catalunya s'ha de fer d'acord amb els principis d'igualtat, mèrit i capacitat i amb publicitat, dins els límits pressupostaris.
L'Institut Cartogràfic i Geològic de Catalunya ha de disposar del personal necessari per al compliment de les seves finalitats.
El seu nombre, dins dels límits establerts, en el seu cas, pel contracte programa i per les disposicions en matèria de personal establertes a la Llei de pressupostos i altres disposicions de rang reglamentari, així com les seves categories i funcions, es determinaran per la direcció basant-se en principis d'eficàcia, economia i racionalització dels recursos i, pel que fa a les categories i funcions, dins del marc convencional que regula les relacions laborals de l'Institut.
L'Institut Cartogràfic i Geològic de Catalunya ha d'adoptar mesures dirigides a evitar qualsevol tipus de discriminació laboral entre dones i homes, i a prevenir l'assetjament sexual i l'assetjament per raó de sexe en el treball.
La contractació de l'Institut Cartogràfic i Geològic de Catalunya es regeix per la legislació de contractes del sector públic.
Correspon a la presidència del Consell Rector de l'Institut Cartogràfic i Geològic de Catalunya les funcions que la legislació de contractes atribueix a l'òrgan de contractació.
La presidència pot delegar en la direcció l'exercici de funcions pròpies de l'òrgan de contractació, de la qual cosa n'haurà de donar compte al Consell Rector.
L'Institut Cartogràfic i Geològic de Catalunya ha de promoure la inclusió en la seva contractació de mesures tendents a promoure la igualtat efectiva entre dones i homes en el mercat de treball.
Els actes dictats pels òrgans de l'Institut Cartogràfic i Geològic de Catalunya en exercici de les seves potestats administratives tenen la consideració d'actes administratius.
Contra les resolucions de l'Institut Cartogràfic i Geològic de Catalunya sotmeses al dret administratiu es pot interposar recurs d'alçada davant la persona titular del departament amb competències en política territorial, urbanisme i obra pública.
El recurs extraordinari de revisió s'interposa davant el mateix òrgan que hagi dictat l'acte impugnat.
Les reclamacions prèvies a l'exercici d'accions civils s'interposen davant de la persona titular del departament amb competències en política territorial, urbanisme i obra pública.
Les reclamacions prèvies a l'exercici d'accions laborals s'interposen davant de la direcció de l'Institut Cartogràfic i Geològic de Catalunya.
Els recursos econòmics de l'Institut Cartogràfic i Geològic de Catalunya són els següents:
b) Els derivats del rendiment del seu propi patrimoni o del patrimoni que li sigui adscrit.
c) Els ingressos que obtinguin pels estudis o treballs que porti a terme en el compliment de les seves funcions o per la venda de les seves produccions i dels seus serveis.
d) Els rendiments derivats de les participacions o els ingressos que procedeixin dels consorcis, societats o d'altres entitats en què intervingui.
e) Les subvencions, les transferències, les aportacions o les dotacions que concedeixin a favor seu els particulars, les entitats o els organismes de caràcter públic o privat.
f) Tots els recursos no previstos per aquest apartat que li puguin ser atribuïts per disposició legal o reglamentària.
L'Institut Cartogràfic i Geològic de Catalunya també pot subscriure operacions de crèdit, de préstec i qualsevol altre tipus d'endeutament o emprèstit, d'acord amb el que estableix la legislació vigent.
El patrimoni de l'Institut Cartogràfic i Geològic de Catalunya és constituït pels béns dels quals tingui la titularitat i pels que adquireixi en virtut de qualsevol títol per a l'exercici directe o indirecte de les funcions que li atribueix aquest Decret.
La gestió del patrimoni s'ha d'ajustar al que disposa per a aquest tipus d'entitats la normativa reguladora de les entitats que integren el sector públic de la Generalitat i, en allò que li sigui aplicable, per la normativa reguladora del patrimoni de la Generalitat de Catalunya.
Sempre que el compliment de les seves funcions ho exigeixi, l'Institut Cartogràfic i Geològic de Catalunya pot gaudir de la condició de beneficiari als efectes de l'expropiació forçosa.
Així mateix, disposa de la facultat d'establir servituds forçoses per instal·lar senyals, en els termes que preveu la legislació reguladora dels senyals geodèsics o geofísics, o qualsevol altra que sigui aplicable.
L'Institut Cartogràfic i Geològic de Catalunya ha de subscriure amb l'Administració de la Generalitat, mitjançant el departament amb competències sobre política territorial, urbanisme i obra pública, l'instrument regulador de les relacions entre el departament d'adscripció i l'Institut, que es materialitza en un contracte programa amb el contingut mínim que, a aquest efecte, es pugui fixar en la normativa reguladora de les finances públiques de la Generalitat de Catalunya, i que ha d'incloure, en tot cas, la definició dels objectius que s'han d'assolir, la previsió dels resultats a obtenir en la seva gestió, els mecanismes per vincular el finançament que rep de la Generalitat als resultats de la seva gestió, i els instruments de seguiment i control a què ha de sotmetre la seva activitat, així com les excepcionalitats que es pugui atorgar a l'ens.
La durada del contracte programa ha d'ésser de quatre anys, sens perjudici d'una actualització anual en funció de les previsions pressupostàries o dels objectius.